蔡襄
迁阳道中奉寄阳正臣同年
名第同一籍，家园连七闽。
何为别眉字，於今十四春。
昔子补一尉，扶病走风尘。
归来解组绂，宴处頤精神。
架书括遗逸，甕酎涵清醇。
东阡与北陌，候问通殷勤。
或言疾良瘉，呼卢气益振。
或传近诗句，平淡与古邻。
语之天下事，塞耳不复闻。
宁当决引去，道固有屈伸。
嗟予仰尺禄，封仇中祕文。
天子误采拔，指名填诤臣。
力微责任重，百虑加一身。
列章乞便郡，赐告迎慈亲。
穷冬过梨岭，山蹊出幽榛。
俯深下坎井，斗起攀苍旻。
水石齧晚沙，霜风变朝皴。
粲粲涧中花，孤芳能自珍。
班班云上鸟，朝鸣亦求群。
岁晏时节动，天遥客愁新。
去子无跬步，笑语绝燕秦。
作此欲招隐，翻愧林泉人。